钦定古今图书集成/明伦汇编/氏族典/第120卷 > 陈敬瑄
## 钦定古今图书集成/明伦汇编/氏族典/第120卷 > 陈敬瑄

按《唐书陈敬瑄传》：“敬瑄，田令孜兄也。少贱为饼师，得
隶左神策军，令孜为护军中尉，敬瑄缘藉擢左金吾
卫将军，检校尚书右仆射，西川节度使。性畏慎，善抚
士。黄巢乱，僖宗幸奉天，敬瑄奉表迎帝，进检校左仆
射，同中书门下平章事。帝欲命判度支，固让，加检校
司徒，兼侍中，封梁国公，再进兼中书令，封颍川郡王。”
巢平，进颍川王。车驾东，敬瑄供亿丰馀，又进检校太
师。俄而令孜得罪，敬瑄被流端州。会昭宗立，敬瑄拒
诏，帝召为左龙武统军，以宰相韦昭度代领节度。令
孜劝敬瑄募黄头军为自守计。时王建盗据阆、利，自
请讨敬瑄赎罪。有诏暴敬瑄罪，削官爵，凡五十战，敬
瑄皆北，建自称留后。景福二年，阴令左右告敬瑄、令
孜等反，于是斩敬瑄于家。